Jens Christian Lund (S), 2010-02-04:
Vi er nemlig hundrede procent enige med SF i målet, nemlig færre biler på vejene, ikke mindst i trængselsområder.
Vi er også særdeles enige i, at vi skal have ændret bilparken fra de forurenende biler til de miljøvenlige biler.
Og vi støtter meget gerne alle de tiltag, der går i den retning, hvis vi er sikre på, at tiltagene vil få en større effekt, end der vil være ulemper, og hvis vi helt klart kan forstå, hvad det er, der sker.
Der må vi sige, at lige netop i det beslutningsforslag, som SF har fremsat her, er der nogle ting, som gør, at vi ikke kan støtte det i den form, det har nu.
Venstres ordfører var inde på, hvilket spor det er, der skal reserveres.
Er det højre spor?
Det kunne det jo godt være, og så skal lastbilerne køre i midtersporet.
Eller er det venstre spor?
Så ville vi altså komme i en situation med den måde, vi har bygget motorveje på, at der vil ske overhalinger til højre for langsomt kørende trafik i venstre spor.
Nu sagde SF's ordfører, at det var 1,2 personer, der var i en bil.
Jeg bor lige op ad Lyngbyvejen, og jeg har sat mig ved vinduet med en lille kikkert og kigget på, i hvor mange biler der kørte to eller flere, for det irriterer også mig grænseløst, at der kun kører en i en bil.
Og jeg må sige, at jeg ikke er sikker på, at det giver ret meget, hvis vi sætter grænsen ved to.
Jeg var også med i USA, og som jeg husker det – jeg kan huske forkert, men jeg siger det, som jeg husker det – var det tre, der skulle være i bilen, og det ville i hvert fald have gjort, at der var kommet mere gang i den kø.
Det, jeg også så i USA, var, at vejene var bygget på en lidt anden måde end de veje, vi har bygget i Danmark, for de er bestemt ikke bygget til det her.
Jeg synes, det er en fantastisk idé, at vi får taget nogle tiltag, så det bliver lettere at lave samkørsel, for det er jo helt genialt.
Og jeg synes også, at vi skal have undersøgt det, som SF lægger op til her, så jeg kan blive overbevist om, at det er en god idé.
For der er noget galt i dag.
Hvad kan vi så gøre, som gør det bedre?
For vi skal selvfølgelig gøre nogle ting.
Og der synes vi, at det ville være helt eventyrligt, hvis vi hurtigst muligt fik indført intelligent roadpricing.
Så kan man bare sige, at de måske er lidt langsomme med at få det iværksat, men det må vi tale om.
Det er væsentligt, at det skal være intelligent, for ellers skævvrider vi landet.
Så vil jeg gerne sige til transportministeren, at det også er væsentligt, at vi, når vi skal bygge fremtidens veje, tænker os om og ikke bare bygger, som vi altid har gjort, hvor der f.eks. ikke er plads til sådan et spor.
Nogle steder kan der muligvis også være vendbare veje.
Så vores konklusion er, at det er gode og positive tanker, som vi deler, men forslaget kræver forbedringer.
Afslutningsvis vil jeg ikke undlade at nævne, at både SF og S jo har været med i transportforliget, og jeg vil nok sige, at det er de to partier, der sikrede, at det blev grønt.
Jeg synes, og det vil jeg sige til SF's ordfører, at det er vigtigt i forhandlingerne om de der forlig, at vi arbejder konstruktivt på at gøre det så godt som overhovedet muligt, og der tror jeg egentlig at det er lettere at få nogle ting igennem, end det er ved at lave et beslutningsforslag, som vi lige så sikkert som amen i kirken ved bliver stemt ned, og som Socialdemokraterne ikke synes er helt så godt, som det kunne være.
Så havde det været bedre, at vi havde arbejdet sammen i forligskredsen.
Men det er et særdeles positivt forslag, som vi dog ikke kan støtte.